Ńdɔ Élyashiv, fada ǹnén, á ngākódō á sí bân bəbə́nyāŋ bóé bəfada, bə́ ngalóŋ ḿbɛ̄ Míńtómbá. Bə́ ngáman wá fúbu, bə́ tə́lé míḿbóŋ yā étēde, ai bifɛdəga, a kələ kwí á ńkǔm yā Miǹtɛd, ńdɔ̄ bə́ ngáfúbu m̀fǐm a kələ kwí á ńkǔm Hananêl. 2Á tsâ hálā bǒd yā Yēríko bə́ ngalóŋ, á tsâ hála Zakur, mɔ́n Imri a ngálóŋ. 3Bɔ́n bə́ Ha Senaa ḿbɔ̄ bə́ ngálóŋ ḿbɛ̄ Kɔ̄s; bə́ ngábomolo mim̀bóŋ yā étēde, bə́ ngátə́le bívín mim̀bɛ́, mim̀bóŋ ai bifɛdəga. 4Á mgbáb dzābán Merémoth, mɔ́n Uriya, mɔ́n Hakots a syé, á mgbág, Meshulam, mɔ́n Bɛrɛkya, mɔ́n Meshezavêl a syé, á mgbág ńdɔ Sadog, mɔ́n Baana a ngásyé; á mgbág, bód yā Tekoa bə́ syé, hədá miǹtómbā mí bod myábán myá ndzí kig fudi mó ésīē bədzóē bábán. 6Á ḿbɛ̄ Yeshana ńgɔ Yoyada, mɔ́n Paséah ai Meshulam, mɔ́n Besodya bə́ ngásyé, ḿbɔ̄ bə́ ngábomolo ǹkanaŋ, bə́ bə̄dé bīvín, mim̀bóŋ ai bifɛdəga. 7Á mvús tě, ńdɔ̄ Melatya, mǎn Gabaonít tɔ Yadôn, mǎn Méronotít, bǒd yā Gabaon ai ébá yā Mitspa, bə́ ngákə syé á mgbág etɔá ngɔ́mɔna yǎ éfās ǹnǎm yā óswē Éfrāta á yād. 8Á mvús dzābán, ńdɔ Uziel, mɔ́n Harhaya, mod yǎ ékōān bə́lwí bə́ mvɔ́d á ngāsyé, á mgbág dzīē, Hanaya, ǹkomo balabínda a ngásyé; ńdɔ̄ bə́ ngákódō á Yērúzalɛm éyɔŋ bə́ ngákwí á éndəndam Ḿfim. 9Á mgbág dzāban, Refaya, mɔ́n Hur, ǹdzóe yǎ éfǎs Yērúzalɛm dzyá á ngāsyé. 10Á mgbág dzābán, ńdɔ Yedaya, mɔ́n Harumaf a ngákə a kom ḿfág yā ńsəŋ ndá dzīē; ávɛl díé Hatush, mɔ́n Hashavneya a ngákə a kom. 11Malkiya, mɔ́n Harim bân Hashub mɔ́n Pahath Moab bə́ ngákə̄ bâkom éfas évɔ̄g a kələ kwí á ńkum míḿbə́g mí Ndóan. 12Á mgbág dzīē, Shalum, mɔ́n Halohɛsh, ǹdzóe yǎ efas tísɔn dzyá yā Yērúzalɛm, a ngákə a kom, nyémēn ai bəngɔn bóé.